  Виталий Пронин Ваньмы пӧлысь диктантын тужгес но ӧжыт янгышъёс лэсьтӥз валтӥсь редакторлэн юрттӥсез - Анастасия Агафонова.Толон «Сахар» арт-интыын удмурт диктантлы йылпумъянъёс лэсьтэмын вал. Вормисьёс пӧлын - «Удмурт дунне» газетлэн валтӥсь редакторез Зинаида Рябинина.Парта сьӧры пуксьыса, диктантэз оглом 69 адями гожтӥз. Соос пӧлысь адӟыны луиз удмурт кыллы дышетӥсьёсты, удмурт азьмынӥсьёсты, егит филологъёсты, журналистъёсты, школьникъёсты. Угось, номинациос но туж пӧртэмесь вал: тужгес но мӧйыез, тужгес но егитэз визьпог, визьмо филолог, журналист но мукетъёсыз.Пусйыны кулэ, «Удмурт дунне» газетын ужасьёс но та диктантэ мыло-кыдо пыриськизы. Ваньмы пӧлысь диктантын тужгес но ӧжыт янгышъёс лэсьтӥз валтӥсь редакторлэн юрттӥсез - Анастасия Агафонова.Озьы ик пусъемын вал:Тужгес егитэз диктант гожтӥсь - Соловьёв Роман (1999-тӥ ар);Тужгес арлыдоез - Михаэль Лошкин (1948-тӥ ар); Чебер почеркен визьпог - Курбатова Диана; Янгыштэк гожъяськись школаын дышетскись - Григорьева Настя; Янгыштэк гожъяськись журналист - Агафонова Анастасия; Янгыштэк гожъяськись филолог - Глухова Галина Анатольевна; Гожъяськон правилоосты аспӧртэмлыко валась - Петухова Оксана; Удмуртэн гожъяськись - кунгож сьӧрысь дышетскись/дышетӥсь - Асталош Эрика. Шумпотымон, текст гожтонын ӧжыт янгышасьёс пӧлы сюриз редактормы Зинаида Рябинина. Со Италмас лицейын дышетскись Евгения Корепановаен одӥг мында 93 балл люказ но 3-тӥ интые потӥз. 2-тӥ интыын луиз удмурт филология факультетын дышетскись «егит пушъет» Евгения Леонтьева. Нош тужгес но ӧжыт янгышъёсын диктантэз гожтӥзы та факультетэз ик быдтэм нылъёс Лена Рябина но Лукерья Шихова. Вормисьёсты ӟечкылазы «Удмуртия» книгапоттоннилэн валтӥсь редакторез Георгий Грязев, ужбергатӥсь Виталий Сундуков но удмурт кылосбуръя факультетлэн деканэз Наталья Кондратьева. Визьпогъёс кузьымъёсын дунъямын вал.- Планшет понна пыриськоно ӧвӧл та ужрадэ, астэ эскерон понна, - вера Лена Рябина. - Туэ мон удмурт диктантэз куинетӥзэ гожтӥ ни.Радъясьёс пӧлын валантэмъёс но кылдӥзы. Кин мар понна кыл кутэ? «Мынам Удмуртие» ТРК та акциез ӵектӥз ке но, сое вӧлмытон бордын мукетъёсызлы но ужано. Тӥ но медад сураське шуыса, ивортӥськом: радио пыр гожтэм диктантъёслы йылпумъянъёс 8-тӥ куартолэзе лэсьтэмын луоз.Вуоно арын калык 5-тӥзэ диктант гожтоз, пусйиз Наталья Кондратьева. Сое паськытгес ортчытоно.- Кайта та акциез радъясьёс пӧлы «Удмурт дунне» но пыроз, - шуиз «Удмурт дунне» газетлэн валтӥсь редакторез Зинаида Рябинина. - Вуоно арын ӧжытсэ2 площадка ужаны, нош 70 адями интые 700 адями диктантэз гожтыны кулэ.Мария Векшина Туспуктӥз Марина Сергеева Теги: БУД ЗинаидаРябинина удмуртдунне  